# Divendres negre (comerç)

Als Estats Units es coneix com a divendres negre (en anglès Black Friday) el dia que inaugura la temporada de compres nadalenques amb significatives rebaixes en moltes botigues detallistes i grans magatzems. És un dia després del Dia d'acció de gràcies, el qual se celebra el quart dijous del mes de novembre.
El 2022, un estudi de l'Agència Catalana del Consum va evidenciar irregularitats en més de la meitat de les ofertes dels productes que ofereixen més descomptes pel divendres negre com ara informàtica, telefonia, petit electrodomèstic i productes per a la llar. Els portals d'internet analitzats incloïen Media Markt, Carrefour, Fnac, El Corte Inglés, AlCampo o Euronics. Un estudi de l'Ara també va detectar que tres setmanes abans del divendres negre les empreses apujaven els preus per a després tornar-los a abaixar amb la idea de posar un descompte més elevat a l'etiqueta del producte.

## Origen

La primera vegada en què es va utilitzar el terme va ser el 1869, aplicat a la crisi financera de l'or, causada per Jim Fisk i Jay Gould, que van intentar comprar totes les reserves d'or del mercat dels EUA per inflar els preus. Poc després, el govern estatunidenc va injectar or al mercat, fent caure el preu i desplomant el mercat sencer. El terme es va transformar a Filadèlfia posteriorment, on s'utilitzava per descriure el dens trànsit de gent i vehicles que abarrotava els carrers l'endemà del Dia d'acció de gràcies, i així eliminar la connotació negativa amb què es va originar. L'ús d'aquest terme va començar al voltant de 1961 entre els oficials de policia encarregats de la regulació del trànsit, es popularitzà cap al 1966 i es va estendre a la resta dels estats a partir de 1975.
Més endavant, va sorgir una explicació alternativa, referint el terme «negre» als comptes dels comerços, que passen de números vermells a negres gràcies al superàvit.
El divendres negre no és oficialment un dia festiu, però molts empresaris veuen aquest dia com un dia festiu juntament amb el Dia d'acció de gràcies, i donen el dia lliure als seus empleats, de fet incrementant el nombre total de potencials compradors. Habitualment ha estat el dia de més moviment comercial de tot l'any des del 2005. El 2013, va aparèixer a internet un rumor fals sobre l'origen del divendres negre dient que s'havia originat al sud dels EUA, abans de la Guerra Civil, a partir de la pràctica de vendre esclaus l'endemà del Dia d'acció de gràcies. Snopes va desmentir-ho aquell mateix any.
L'endemà del Dia d'acció de gràcies és l'inici oficial de la temporada de compres nadalenques i de les desfilades del Pare Noel. A la fi del segle xix i principi del XX, moltes desfilades del Pare Noel o del Dia d'acció de gràcies van estar patrocinades pels grans magatzems que usaren les desfilades per a llançar una gran ofensiva publicitària i es va convertir en el dia en què començava oficialment la temporada de compres.
La durada de la temporada de compres no és la mateixa tots els anys: la data per al divendres negre varia entre el 23 i 29 de novembre, mentre que la vigília de Nadal s'ha fixat en el 24 de desembre. D'altra banda, Greenpeace afirmà que l'estratagema comercial té un impacte mediambiental negatiu i animà al boicot.

### Estats Units

Els estats que tenen els dies festius oficials per als empleats del govern estatal l'endemà del Dia d'acció de gràcies són Arkansas, Califòrnia, Delaware, Florida, Geòrgia, Illinois, Indiana, Iowa, Kentucky, Maine, Maryland, Michigan, Minnesota, Nebraska, Nevada, Nou Hampshire, Nou Mèxic, Ohio, Oklahoma, Pennsilvània, Carolina del Sud, Texas, Washington i Virgínia de l'Oest.
S'ha arribat a considerar el Dia d'acció de gràcies com el dia de més compres de l'any.

### Canadà

Els grans centres de població del llac Ontario sempre han atret les compres transfrontereres dels Estats Units d'Amèrica (EUA). Quan el Divendres negre es va fer popular als EUA, els canadencs sovint hi acudien pels seus preus més barats i un dòlar canadenc més fort. A partir de 2008, a causa de la paritat del dòlar canadenc enfront del dòlar estatunidenc, nombrosos comerços canadencs van començar a fer ofertes pel Divendres negre per a dissuadir els compradors de sortir del Canadà.

## Referències

* ↑ «Black Friday: Per què l'expressió "divendres negre" és un reclam comercial?». 324cat, 24-11-2017. [Consulta: 13 desembre 2022].
* ↑ «Per què es 'negre' el 'Black Friday'?». Sàpiens. Arxivat de l'original el 2022-12-13. [Consulta: 13 desembre 2022].
* ↑ «L'enganyifa del Black Friday: detecten irregularitats en més del 50% d'ofertes analitzades». 324cat, 12-12-2022. [Consulta: 13 desembre 2022].
* ↑ Riera Rovira, Júlia. «Més del 50% de les ofertes del Black Friday van ser enganyoses», 12-12-2022. [Consulta: 13 desembre 2022].
* ↑ Pérez, Christian. «¿Qué es el Black Friday? La fascinante historia detrás de la fecha» (en castellà), 28-07-2020. [Consulta: 28 juliol 2020].
* ↑ «(1966) "Black Friday" (day after Thanksgiving)» (en anglès). Arxivat de l'original el 2008-10-13. [Consulta: 21 octubre 2014].
* ↑ «The Origins of "Black Friday"» (en anglès).
* ↑ Zimmer, Ben. «The Origins of "Black Friday». Word Routes, 25-11-2011.
* ↑ Apfelbaum, Martin L. «Philadelphia's 'Black Friday'». American Philatelist 69 (4): 239.
* ↑ Drum, Kevin «Black Friday». , 26-11-2010.
* ↑ «snopes.com: How Did 'Black Friday' Get Its Name?». Urban Legends Reference Pages. Snopes.com. [Consulta: 28 novembre 2014].
* ↑ «Around and About». The Shortsville-Manchester Enterprise, 01-12-1961, p. 4.
* ↑ «Congress Establishes Thanksgiving». [Consulta: 15 novembre 2009].
* ↑ «Black Friday (shopping)» (en anglès). Arxivat de l'original el 5 de desembre 2014. [Consulta: 19 octubre 2014].
* ↑ «Black Friday Weekend Shines as Shoppers Line up for Deals».
* ↑ «Greenpeace proposa 'boicotejar' el Black Friday a Barcelona». Món Planeta, 20-11-2018 [Consulta: 21 novembre 2018]. «Còpia arxivada». Arxivat de l'original el 2018-11-21. [Consulta: 21 novembre 2018].
* ↑ «Canadian retailers test their own Black Friday». CBC News, 27-11-2009.
* ↑ Canadian retailers fight back against Black Friday deals, Toronto Star 2012